《游摄山》
清代·钦善

日暮缆扁舟，一望好山色。中有高隐流，浮名招不得。

庶几一遇高，扪萝循石壁。遐哉箨冠人，幽居竟无迹。

斜阳照深涧，松影千寻直。下有离离花，药名半可识。

欲采未携筐，此来殊浪掷。思古不能忘，久坐迎贤石。

落叶如洒雨，峦气骤然黑。无风疑有风，过耳一声砉。

我尚畏山精，未敢谈服食。

作者简介：江苏娄县人，字茧木，号吉堂，又号正念居士。诸生。少孤贫，刻意奋学。有《吉堂诗文稿》。